16 Motho o tlhoka go baakanyetsa ka kelotlhoko gore a kgone go ruta ka tsela e e sa raraanang le e e utlwalang sentle. Gantsi fa modiredi a sa baakanyetsa, o bua thata. A ka nna a tlhalosa sengwe le sengwe se a se itseng ka kgang nngwe mo dintlha tsa botlhokwa di felelang di sa utlwala ka gonne a buetse ruri. Mme modiredi yo o ipaakantseng sentle ene o akanya ka motho yo a mo rutang, o tlhatlhanya ka kgang a bo a tlhalosa sentle dintlha tse di tlhokegang fela. (Diane 15:28; 1 Bakorintha 2:1, 2) O akanyetsa gore moithuti o setse a itse go le kana kang le gore o tla tshwanelwa ke go gatelela dintlha dife mo thutong. Modiredi o ka tswa a itse dilo tse dintsi tse di kgatlhang ka kgang e ba tlotlang ka yone, mme e tla utlwala sentle fa a fokotsa tshedimosetso e e sa tlhokegeng.